তারা নাকি অন্য গ্রহের ফুটবল খেলে। সেই খেলা দেখে তৃপ্তির ঢেঁকুর তোলেন সবাই। ফুটবল জানুন বা নাই জানুন বার্সেলোনা আপনাকে নিয়ে যাবে অন্য এক জগতে। সেই বার্সা লিজেন্ড দলের কোচ আলবার্ট ফেরার নিজেই যেন ফিরে গেলেন ১৯১১ সালের সেই বিকেলে। নস্টালজিয়ায় ডুব দিলেন। চূড়ান্ত টালবাহানার পরে প্রেস ক্লাবে আয়োজিত সাংবাদিক বৈঠকের শেষে ফেরার বলে দিলেন, ‘‘১৯১১ সালে মোহনবাগান ক্লাবের জয়ের কথা জানি। এই জয় আমাকেও উদ্দীপ্ত করে।’’ 

এই বিষয়ে অন্যান্য খবর

প্রশাসনিক ডামাডোলে মোহনবাগান ভুলেছে ‘বীর সেনা’দের, ক্ষোভ ঝরল কিংবদন্তির পরিবারের


কলকাতায় মোহনবাগানের বিরুদ্ধে খেলা বলেই কি তিনি শতাব্দীপ্রাচীন ক্লাবের সেই সোনালি ইতিহাসের প্রসঙ্গ উত্থাপন করলেন? মাঠে নামার আগেই প্রতিপক্ষের সমর্থকদের জিতে নিলেন? এ-ও কি তবে খেলারই আর এক অঙ্গ? ফেরার বললেন, ‘‘মোহনবাগানের ১৯১১ সালের সেই জয়ের কথা আমি পড়েছি। আর সেই ইতিহাস পড়ে আমি রীতিমতো শিহরিত।’’ 

মা ও মেয়ে। গৌরী দেবী ও মেয়ে দেবিকা। — সৌজন্যে শিবদাস ভাদুড়ির পরিবার
ইতিহাসের শিহরণের নামই তো মোহনবাগান! সবুজ-মেরুন-এর সেই ইতিহাসের কথা বলে গঙ্গাপাড়ের ক্লাবের পথে পা বাড়ালেন বার্সা লিজেন্ড দলের কোচ। সেই মাঠেই সন্ধেবেলা যে তাঁদের অনুশীলন। 
১৯১১ সালের পরে কেটে গিয়েছে অনেকগুলো বছর। এই ২০১৮-য় দাঁড়িয়ে বার্সা রোমাঞ্চিত একশো বছর আগের সেই ঐতিহাসিক ম্যাচ নিয়ে। বার্সা লিজেন্ড দলের কোচের মুখে আইএফএ শিল্ড জয়ের কথা শুনে শিবদাস ভাদুড়ির প্রপৌত্রী দেবিকা রায় বলছিলেন, ‘‘কীভাবে যে নিজের প্রতিক্রিয়া ব্যক্ত করব বুঝতে পারছি না। আজ এত বছর পরে বার্সেলোনার কোচ এসে মোহনবাগানের শিল্ড জয়ের কথা বলছে, এ তো দারুণ গর্বের ব্যাপার। আমিও তো সেই সময়টা দেখিনি। পরিবারের বড়দের মুখে শুনেছি সেই সব ইতিহাস। কিছুটা পড়ে জেনেছি। আজ বার্সেলোনা কোচের মুখ থেকে মোহনবাগানের শিল্ড জয়ের কথা শুনে দারুণ গর্ববোধ হচ্ছে।’’ 
শুক্রবার যুবভারতীতে বার্সা নামছে। দেবিকা দেবী কি যাবেন মাঠে? হেসে ফেলেন শিবদাস ভাদুড়ির প্রপৌত্রী। ক্লাবের তরফ থেকে কেউ তাঁকে টিকিটও দেননি, তিনি নিজেও আর উদ্যোগ নেননি। এবেলা.ইন-কে তিনি বলছিলেন, ‘‘আমি এখন অনেকটাই দূরে সরে গিয়েছি সবকিছু থেকে।’’ 
এরকম একটা ম্যাচ অথচ অমর একাদশের পরিবারের সদস্যরাই ডাক পাননি। অবশ্য ডাকবেই বা কারা? ক্লাব প্রশাসনের উদাসীনতা স্পষ্ট হল বিকেলে সবুজ-মেরুনের অনুশীলনের সময়েই।  দেখা গেল, মোহনবাগান লিজেন্ড দলের অনুশীলন হচ্ছে অথচ তাঁদের প্র্যাকটিস জার্সিই নেই। যে যাঁর মতো জার্সি নিয়ে এসে নেমে পড়েছেন মাঠে। কোনও সমন্বয় নেই। মাঠেও কি এই দৃশ্যই দেখা যাবে? আশঙ্কা খুব অমূলক নয়। বার্সা লিজেন্ডরা এই মরশুমে
এখনও পর্যন্ত আটটা ম্যাচ খেলে ফেলেছে। উলটো দিকে, মোহনবাগান লিজেন্ডরা দেশে-বিদেশে এরকম ক’টা ম্যাচ খেলেছেন! নির্বাচনের হাওয়ায় জায়গা পাননি অনেক প্রাক্তনই। অনুশীলনেও নেই কর্তাদের ভিড়। 
কেবল ডাগ আউটে বসে সচিব অঞ্জন মিত্রর কন্যা সোহিনী। গ্যালারিতে বসে বাবুন বন্দ্যোপাধ্যায়। আর কাউকেই দেখা গেল না ম্যাচের আগের দিনের অনুশীলনে। শতাব্দীপ্রাচীন ক্লাবে নির্বাচনের হাওয়া। চলছে চেয়ারের জন্য লড়াই। কাদা ছোড়াছুড়ি তুঙ্গে। এই পরিস্থিতিতে শিবদাসবাবুর প্রপৌত্রীর আবেদন, ‘‘ক্লাব খেলার জন্য বিখ্যাত। আজও ১৯১১ সালের ইতিহাসের কথা বলছেন বিদেশি একটি দলের কোচ। সুতরাং মোহনবাগানের সম্মান নিয়ে ভাবা উচিত সবারই। এটাই আমার আবেদন।’’ 
ফুটবল আগের থেকে এগিয়ে গিয়েছে অনেক। বার্সেলোনা আবিষ্কার করেছে ফুটবলের নতুন নতুন সব কৌশল। সেই দলের কোচের মুখেই ফেলে আসা এক ইতিহাসের কথা। আগের সময়কে সম্মান জানিয়ে গেলেন বার্সা কোচ। ফুটবল তো শ্রদ্ধা আদায়েরও। বার্সেলোনা সেটাই দেখিয়ে দিয়ে গেল। সবুজ-মেরুন ইতিহাস যে সম্মান রচনা করেছে, বর্তমান কি তাকে প্রকৃত মর্যাদা দিতে পারবে? আপাতত সেই প্রশ্নের উত্তরই যে খুঁজছেন ফুটবল-পাগলরা।